Mark Hyman

10-DŇOVÝ

DETOX

(ukážka)

na upravenie hladiny cukru v krvi

Aktivujte prirodzenú schopnosť

tela odbúravať tuky

a rýchlo sa zbavte

nadbytočných kilogramov

Svojim deťom

Rachel a Mishi

Mark Hyman, MD

10-dňový detox na upravenie hladiny cukru v krvi

Copyright © 2014 by Hyman Enterprises, LLC

Translation © 2015 by Ivana Grofčíková

Cover © 2015 by Emil Křižka

This edition published by arrangement with Orbit, New York, New York,

USA. All rights reserved.

Slovak edition © 2015, 2015 (elektronická verzia) by NOXI, s. r. o.

Všetky práva vyhradené.

ISBN 978-80-8111-286-7

Cieľom tejto knihy je doplniť, nie nahradiť úlohu lekára.

Ak viete, že ste chorí, alebo máte podozrenie na nejaký vážny zdravotný

problém, mali by ste vyhľadať odborníka. Autor a obzvlášť vydavateľ

odmietajú akúkoľvek zodpovednosť za poškodenie alebo ohrozenie

zdravia privodené v dôsledku priameho alebo nepriameho používania

a riadenia sa podľa akejkoľvek časti obsahu tejto knihy.

Z anglického originálu The Blood Sugar Solution 10-day Detox Diet

Preložila Ivana Grofčíková.

Redigovala Mária Stanková.

Vydalo vydavateľstvo NOXI, s. r. o.,

v Bratislave v roku 2015 ako svoju 98. elektronickú publikáciu.

Počet strán 398.

Sadzbu zhotovil Jakub Kubů.

ISBN 978-80-8111-286-7

www.noxi.sk

POZVANIE

Vyhľadala ma 48-ročná Janet, ktorá polovicu svojho života strávila bojovaním s nadváhou a zdravotnými problémami. Svoju starostlivosť neustále venovala rôznym veciam okolo, no nikdy nie sebe samotnej. Od skončenia strednej školy sa jej podarilo pribrať 45 kilogramov a napriek tomu, že za tie roky už vyskúšala množstvo diét a spolupracovala s mnohými odborníkmi na výživu, nepodarilo sa jej získať kontrolu nad svojimi stravovacími návykmi. Namiesto toho sa ocitla v ich područí. Jej otec trpel cukrovkou druhého typu a aj ona sama v čase gravidít prešla tehotenskou cukrovkou, takže vedela, že je touto chorobou ohrozená. Hoci je Janet vysoko inteligentná a vo všetkých oblastiach svojho života naozaj úspešná žena, svoj zdravotný stav nedokázala zvládať. Bolo jej jasné, že s tým musí niečo urobiť, a to okamžite.

Janet sa stravovala zdravo… alebo si to aspoň myslela. Na raňajky si zvykla dať celozrnný toast a kávu s nízkotučným mliekom. Tým bez toho, aby si to vôbec uvedomovala, svoj deň odštartovala dvoma potravinami, ktoré spôsobujú najviac zápalov v tele – lepok a mliečne výrobky. Na obed zjedla čokoľvek, čo jej objednali podriadení, s ktorými pracovala v kancelárii: thajské, čínske „zdravé veci“ ako napríklad ryžu a cestovinové rezance (v podstate cukor v inej forme). Poobede ju ovládla neznesiteľná chuť na sladké, a keďže sa v jej kancelárii nachádzalo množstvo cukríkov a nezdravých pochutín, ujedala ich, a to zvyčajne v priebehu celého popoludnia. Svoje večere považovala vcelku za zdravé. Dávala si ryby, brokolicu, kukuricu a zemiaky. Žiaľ, „veľké“ ryby, ktoré si vyberala, ako napríklad tuniak alebo mečiar boli doslova napratané olovom. To je zodpovedné za toxicitu a zápaly v tele, čo vedie k ďalšiemu zvyšovaniu váhy. K večeri si dopriala aj zopár pohárov vína, pretože počula, že je zdravé. Po večeri mala opäť veľkú chuť na sladké a podobne, ako to robia mnohí ďalší, do seba takmer bez prestania pchala koláče a keksy. Následne sa cítila previnilo a vyčítala si, že si svoje stravovanie „pokazila“ nezdravým jedlom a sladkosťami. Hoci sa veľmi snažila s tým skoncovať, nedokázala to. Stala sa zajatcom závislosti od jedla.

Janet zhruba štyrikrát do týždňa cvičila 40 minút na eliptickom trenažéri a dvakrát do týždňa sa venovala posilňovaniu. To nebolo zlé, ale aj tak som si o ňu robil starosti. Jej laboratórne testy totiž odhalili desivý cholesterolový profil s vysokou hladinou triglyceridov, nízkou hodnotou HDL (dobrého) cholesterolu a vysokým podielom LDL (zlého) cholesterolu; hladina cukru v krvi nalačno predstavovala hodnotu 107 (prediabetes) a vysoká hladina C reaktívneho proteínu v krvi na hodnote 8,8 (norma je menej ako 1) signalizovala zápaly.

To pre ňu neveštilo nič dobrého. Po vykonaní ďalších testov sa zistilo, že má veľmi vysoké hodnoty inzulínu. Normálna hodnota inzulínu nalačno je približne 5 – 10, u nej to bolo 27. Po vypití sladkého nápoja je normálna hodnota 20 – 30, jej hodnota bola 231! Tu niekde spočívala aj hlavná príčina Janetiných bojov s nadváhou: inzulín zvyšuje pocit hladu a ukladá tuk v oblasti brucha. Jej telo sa netrápilo preto, že veľa jedla alebo málo cvičila, ale preto, že to, čo konzumovala a spôsob jej života narúšali vylučovanie inzulínu. Hormóny si s ňou robili, čo chceli.

Urobili sme testy s názvom hemoglobín A1c, ktoré merajú priemernú hladinu cukru v krvi po dobu šiestich mesiacov, a ukázalo sa, že Janet trpí cukrovkou druhého typu a pritom o tom ani len netuší (akákoľvek hodnota nad 5,9 znamená cukrovku a hodnota nad 5,5 je považovaná za rizikovú; Janetina hodnota bola 6,5). Navyše mala v krvi vysoký obsah olova predstavujúci hodnotu 23 (normálna hodnota je menej ako 3), pretože konzumovala spomínané veľké ryby.

Začali sme teda s 10-dňovým detoxom na upravenie hladiny cukru v krvi a už po pár dňoch sa jej neovládateľné chute na jedlo vytratili a hmotnosť jej začala klesať. Za 10 dní zhodila 5 kilogramov. Veľké ryby sme nahradili menšími, biely chlieb, cestoviny a ryžu celozrnnými, skutočnými a čerstvými potravinami a nariadili sme jej, aby sa viac venovala sama sebe. Na jej prekvapenie sa neovládateľná chuť na sladké stratila a úplne bez problémov dokázala prejsť popri maškrtách v kancelárii, ktoré ju predtým lákali. Večery boli odteraz o oddychu a užívaní si voľných chvíľ s rodinou a nie o maškrtení a pocitoch viny.

Po troch mesiacoch detoxu sa jej podarilo schudnúť celkovo 20 kilogramov (a darilo sa jej v tom aj naďalej). Výsledky testov sa dostali do normálu a vykazovali primerané hodnoty hemoglobínu A1c (5,3). Už nemala cukrovku. Rovnako sa znížila aj hladina cholesterolu a zápalové hodnoty, a to bez akejkoľvek medikácie. A čísla v závislosti od jej zlepšujúceho sa zdravotného stavu klesali naďalej.

Janet mi prezradila, že používa tipy, ktoré si osvojila počas 10-dňového detoxu na upravenie hladiny cukru v krvi. Pomáhajú jej načúvať svojmu telu a dávať mu – ako aj sebe samej – starostlivosť, ktorú potrebuje. Jej neovládateľné chute na jedlo patria minulosti. Hoci je ešte stále prekvapená z toho, aký hladký priebeh mala táto zmena, konečne má pocit, že jej vzťah k jedlu a k svojmu, teraz už zdravému telu, je správny.

Chcem vás pozvať vydať sa so mnou na cestu za zdravím. Najskôr by som vám ale chcel povedať, čo ma k tomu vedie.

Mám vynikajúce zamestnanie. Je mi cťou venovať sa starostlivosti o ľudí, byť im každý deň nápomocný, používať rozum, skúsenosti a vedomosti a viesť tak svojich pacientov k hodnotnejšiemu životu. Lekárska veda postupuje dopredu oveľa rýchlejšie ako lekárska prax, ktorá je často o 20 – 30 rokov pozadu. Na druhej strane, veci sa dávajú do pohybu a malo by sa to zmeniť. Ako predseda správnej rady Inštitútu pre celostnú medicínu (Institute For Functional Medicine) som súčasťou transformácie lekárskeho vzdelania a jeho zaužívaných postupov, čo úplne zmení naše vnímanie a liečenie chorôb. Medicína budúcnosti bude len čiastočne o priamom liečení chorôb. Zameria sa skôr na budovanie zdravia. Choroba sa jednoducho vytratí ako vedľajší účinok budovania zdravia.

A tu je jeho ďalší vedľajší účinok: automatický úbytok hmotnosti. Svojim pacientom v podstate nikdy neprikazujem schudnúť. Jednoducho im len pomáham prinavrátiť ich zdravie a o zvyšok sa postará zázrak menom ľudský organizmus. Vy ste po tejto knihe možno siahli s cieľom schudnúť, no mojím cieľom je upevniť vaše zdravie. Či už je to tak alebo inak, zvíťazíme obaja.

Pacientov vo svojej ordinácii liečim individuálne a v priebehu roka sa môžem venovať len obmedzenému počtu ľudí, zatiaľ čo milióny ostatných zbytočne trpia. To je dôvod, prečo vyučujem, píšem knihy a prednášam po celom svete. Chcem ľuďom ponúknuť jasnú odpoveď na to, ako sa majú o seba starať. Chcem ich naučiť jednoduchým pravidlám a predostrieť im jasné kroky vedúce k ideálnemu zdravotnému stavu a úbytku hmotnosti, ktorú si následne budú vedieť udržať.

10-dňový detox na upravenie hladiny cukru v krvi je príležitosť stať sa súčasťou transformácie, ktorá vám ukáže, že je vo vašich silách cítiť sa lepšie – nie o týždne, mesiace, ale teraz. Je to znovunaštartovanie celého vášho systému za 10 dní. Zresetovanie organizmu a metabolizmu, ktoré zvráti chronické problémy, vás bez námahy zbaví nadmernej chuti na jedlo a pomôže vám schudnúť. Je to spôsob, ako rýchlo a od základov prebudovať svoj život zmenou niekoľkých základných vecí: čo jete, ako sa hýbete, ako oddychujete, ako dopĺňate energiu a ako fungujete na spoločenskej úrovni.

Väčšina lekárov (a množstvo ďalších ľudí) neverí, že také radikálne zlepšenie zdravotného stavu a úbytok hmotnosti, o ktoré sa ľudia usilujú, je možné dosiahnuť za tak málo dní. Ja tomu však verím. Práve preto som začiatkom roka 2013 vytvoril testovací program 10-dňového detoxu na upravenie hladiny cukru v krvi. Mojim cieľom bolo ľuďom dokázať, ako rýchlo a jednoducho je možné zhodiť prebytočné kilogramy, ktoré ich trápia a ako blízko sú k stavu, v ktorom sa budú cítiť lepšie než za posledné roky.

Do programu sa prihlásilo viac ako 600 osôb z našej internetovej komunity. Mojím cieľom bolo pomôcť im získať bezprostrednú skúsenosť z toho, ako sa ich organizmus zázračne uzdraví a ako opätovne nadobudnú vitálnosť, ktorá je pre človeka prirodzená. Jedna vec je však počuť, že také niečo je teoreticky možné a druhá vec je vidieť a pociťovať výsledky zmeny na vlastnej koži. Bolo mi jasné, že mnohí budú spočiatku skeptickí. Dal som im preto odvážny sľub: Jednoducho mi dajte desať dní a váš život už nikdy nebude taký, ako predtým.

Okrem toho, že testovaným účastníkom programu sa podarilo zhodiť značný počet kilogramov (spolu 1856) a ubudlo im pár centimetrov z obvodu pása, klesla im aj priemerná hodnota krvného cukru o 20 jednotiek a krvný tlak sa im znížil takmer o 10 jednotiek. Zbavili sa mozgovej hmly (strata intelektuálnych funkcií ako je myslenie a pamäť; teda neschopnosť zvládať denné fungovanie – pozn. prekl.) a vymizli aj chronické problémy. Mnohí z účastníkov sa mi písomne zdôverili, že vyzerajú a cítia sa lepšie, než si kedy dokázali predstaviť (oveľa viac o skúsenostiach účastníkov programu sa dozviete na ďalších stranách tejto knihy). A čo je najpodstatnejšie – vymanili sa zo zajatia závislosti od jedla, lebo sa zbavili neovládateľnej chuti naň, opätovne získali pod kontrolu svoj apetít, náladu a mozgovú chémiu. A to všetko sa podarilo len za prvých desať dní!

Ak takéto výsledky dosiahlo týchto 600 ľudí, rovnako ich môžete dosiahnuť aj vy. Dám vám ten istý sľub, ktorý som dal aj im a dosiahnete ten istý cieľ, keď budete svedkami neskutočného uzdravujúceho potenciálu vášho tela. Ak sa podujmete na tento detox, sami zistíte, aké ľahké a reálne je tento cieľ dosiahnuť. Vydržte 10 dní a ja sa domnievam, že potom sa budete viacerými jeho prvkami riadiť naďalej. A to je v poriadku, pretože je skutočne návodom pre život, na ktorý sa môžete obrátiť vždy, keď budete chcieť nájsť opätovnú cestu k zdraviu, energii a pohode, ktoré sú pre človeka prirodzené.

Samozrejme dúfam, že po tejto ceste budete naďalej napredovať. V prípade, že 10-dňový detox na upravenie hladiny cukru v krvi nespôsobí nič iné, len vám ukáže, že DOKÁŽETE zmeniť svoj život… že sa DOKÁŽETE stravovať spôsobom, vďaka ktorému budete vedieť bez námahy ovládať svoj apetít a držať na uzde chuť na jedlo… že DOKÁŽETE schudnúť a hmotnosť si aj udržať… že DOKÁŽETE dostať cukrovku a krvný tlak pod kontrolu, potom som dosiahol to, čo som si zaumienil.

ÚVOD

Ste pripravení na totálnu revolúciu vo vašom organizme?

Tak potom vitajte v 10-dňovom detoxe!

Vo svojej knihe The blood sugar solution (Ako upraviť hladinu cukru v krvi – pozn. prekl.) som vám sprostredkoval osvedčený šesťtýždňový program na prevenciu, liečbu a dokonca zvrátenie cukrovky a prediabetu (stav, pri ktorom je hladina cukru v krvi vyššia ako normál, ale ešte nedosahuje parametre cukrovky – pozn. prekl.) Milióny ľudí žasli, keď sa im podarilo vyriešiť problémy spojené so život ohrozujúcou vysokou hladinou cukru v krvi. Tento program im zároveň nakopol metabolizmus, a tak sa jednoduchým spôsobom zbavili brušného tuku.

Teraz som vytvoril program, vďaka ktorému budete môcť vôbec najrýchlejším spôsobom zhodiť až 5 kilogramov, a od základu znovu naštartovať celý svoj systém, a to len za krátkych desať dní. Vďaka správnej kombinácii účinných potravín a postupov zastavíme hormón zodpovedný za ukladanie tuku, stopneme zápal prispievajúci k naberaniu hmotnosti a stimulujeme detoxikačné dráhy. Používanie tipov a postupov s dlhodobým účinkom, ktoré boli zostavené s cieľom maximalizovať úspech, spôsobí, že kilogramy pôjdu dole jednoducho a rýchlo, a už sa nevrátia.

Detox však nie je len o zbavení sa prebytočných kilogramov. Je to príležitosť upevniť zdravie svojho tela na každej jeho úrovni. Áno, hmotnosť sa zníži, ale spozorujete tiež, že sa vám zvýši energia, zlepší sa vám spánok a nálada. Tiež ustúpia alebo úplne vymiznú chronické problémy vrátane bolestí kĺbov, tráviacich ťažkostí, autoimunitných ochorení, bolestí hlavy, problémov s pamäťou a mozgová hmla, alergia a problémy s dutinami a dokonca aj akné, rôzne ekzémy, či psoriáza. Rovnako sa vám pravdepodobne zvýši sexuálny apetít a zlepšia sa sexuálne funkcie.

Prečo je to tak? Pretože to, vďaka čomu priberáte, je zodpovedné aj za vaše zdravotné problémy. Hneď vám to vysvetlím. Keď je telo zdravé, je v stave rovnováhy, choroba znamená nerovnovážny stav. Keď začnete priberať, a to hlavne v obzvlášť nebezpečnej oblasti brucha, organizmus sa vychýli z rovnováhy a skĺzne do nestabilnej a nezdravej oblasti pôsobenia chorôb, čo následne spôsobuje priberanie.

Čoraz viac lekárov s podobným pohľadom na liečenie chorôb sa zhodne na jednej veci, a to, že celkové vnímanie „choroby“ je nesprávne. Chorobu je totiž možné identifikovať až po rozvinutí sa určitých jej príznakov alebo na základe výsledkov krvných testov. Napríklad, ak je hodnota vášho krvného cukru 98 mg/dl, je to normálne, no hodnota 101 mg/dl znamená prediabetes. Ak sa množstvo krvného cukru rovná hodnote 124 mg/dl, máte prediabetes, ale ak dosahuje hodnotu 127 mg/dl, trpíte cukrovkou druhého typu. Takáto interpretácia výsledkov je absurdná.

Organizmus sa dostáva do stavu nerovnováhy postupne a čím je nerovnováha väčšia, tým sú zdravotné problémy početnejšie. Mnoho ľudí trpí celou škálou príznakov, ťažkostí a chorôb – obezitou, cukrovkou, vysokým krvným tlakom, vysokou hladinou cholesterolu, artritídou, depresiou, refluxom, syndrómom dráždivého čreva, autoimunitným ochorením, astmou a mnohými ďalšími.

Sám seba nazývam „wholistickým“ lekárom, pretože sa venujem pacientom s „celým zoznamom“ chorôb (whole list = celý zoznam – pozn. prekl.) Pri ich liečbe som si mnohokrát uvedomil, že ich zdravotné problémy so sebou súvisia. Sú medzi sebou poprepájané a rozvinuli sa ako dôsledok niekoľkých spoločných príčin: čo jeme, koľko sa hýbeme, oddychujeme, ako nadväzujeme kontakty a aká vysoká je toxicita nášho organizmu.

Celostná medicína nás priviedla k zisteniu, že všetko so všetkým súvisí – také niečo sa nazýva systémová medicína. Ľudské telo je jeden integrovaný systém, ktorého jednotlivé zložky sú od seba závislé. Preto, ak sa podarí zistiť hlavnú príčinu alebo príčiny problému, vymiznú aj mnohé časté sprievodné príznaky bez toho, aby bolo nutné pristupovať k nim osobitne.

A ako to všetko súvisí s našou hmotnosťou? Faktory spúšťajúce zdravotné problémy sú presne tými istými faktormi, ktoré zapríčiňujú priberanie, prediabetes a cukrovku a patria medzi ne: zápal, hormonálna nerovnováha, toxicita a ďalšie. Nezabúdajte však nato, že všetko so všetkým súvisí, takže problémy súvisiace s nadmernou hmotnosťou majú s najväčšou pravdepodobnosťou rovnakú prvotnú príčinu ako vaše ďalšie zdravotné komplikácie. Počas detoxu pochopíte, ako strava, množstvo pohybu, oddychu, spôsob života a myslenia dokáže naozaj rýchlo vytvoriť vo vašom tele buď liečivé alebo naopak toxické prostredie, a tak sa nastaví buď na chudnutie alebo priberanie.

Veci sa teda majú nasledovne: ak sa vo vašom organizme nachádzajú toxické látky, prebývajú v ňom aj choroby. Práve preto by som bol rád, keby ste si pred začatím 10-dňového detoxu a následne aj po jeho ukončení urobili „Test toxicity“ nachádzajúci sa o niekoľko riadkov ďalej. Vďaka nemu sa dozviete, aké sú vaše momentálne zdravotné problémy, ktoré sú zároveň ukazovateľmi toxicity vášho organizmu a prítomnosti zápalov v ňom. Navyše, pomôže vám pospájať si súvislosti a uvedomiť si, ako je v ľudskom organizme všetko poprepájané. Sami uvidíte, ako sa po iba 10 dňoch dramaticky zníži počet vašich zdravotných ťažkostí a problémov.

Absolventi 10-dňového detoxu zaznamenali o 62 % menej zdravotných problémov. Len sa nad tým zamyslite: na tejto zemeguli neexistuje žiaden liek schopný zredukovať zdravotné problémy len za desať dní! K pozoruhodnému upevneniu zdravia a úbytku hmotnosti môže dôjsť vtedy, keď sa bude organizmus liečiť ako celok a nie len jednotlivé príznaky chorôb.

STE CHORÝ? TEST TOXICITY

Počas vypĺňania testu pred detoxom posudzujte jednotlivé zdravotné problémy na základe vášho zdravotného stavu za posledných 30 dní. Test absolvujete aj po ukončení 10-dňového detoxu, no obzvlášť dôležité je nájsť si dostatok času a vyplniť a obodovať jednotlivé položky teraz, ešte pred začatím detoxu. Bez východiskového skóre, by ste po 10 dňoch pravdepodobne len ťažko uverili, ako veľmi sa nové výsledky môžu líšiť od tých pôvodných.

BODOVÁ ŠKÁLA

0 = Nikdy alebo takmer nikdy netrpím týmto problémom.

1 = Z času na čas trpím týmto problémom, nie je to však vážne.

2 = Z času na čas trpím týmto problémom, je to vážne.

3 = Často trpím týmto problémom, nie je to však vážne.

4 = Často trpím týmto problémom, je to vážne.

TRÁVIACI TRAKT

___ nutkanie na zvracanie alebo zvracanie

___hnačka

___ zápcha

___ pocit nafúknutia

___ grganie alebo plynatosť

___ pálenie záhy

___ bolesť žalúdka/čriev

Spolu pred detoxom______

Spolu po detoxe______

UŠI

___ svrbenie v ušiach

___ bolesť/infekcia uší

___ výtok z ucha

___ zvonenie v ušiach/strata sluchu

Spolu pred detoxom______

Spolu po detoxe______

EMÓCIE

___ výkyvy nálad

___ úzkosť, strach alebo nervozita

___ hnev, podráždenosť alebo agresivita

___ depresia

Spolu pred detoxom______

Spolu po detoxe______

ENERGIA/ČULOSŤ

___ únava, spomalenosť

___ apatia/letargia

___ hyperaktivita

___ nepokoj

Spolu pred detoxom______

Spolu po detoxe______

OČI

___ slzenie alebo svrbenie očí

___ opuchnuté, sčervenané, lepivé očné viečka

___ vačky alebo tmavé kruhy pod očami

___ rozmazané alebo tunelové videnie (nesúvisí s krátkozrakosťou, prípadne ďalekozrakosťou)

Spolu pred detoxom______

Spolu po detoxe______

HLAVA

___ bolesti hlavy

___ mdloby

___ závraty

___ nespavosť

Spolu pred detoxom______

Spolu po detoxe______

SRDCE

___ nepravidelný srdcový rytmus a vynechávanie srdca

___ rýchly srdcový tep alebo búšenie srdca

___ bolesť na hrudníku

Spolu pred detoxom______

Spolu po detoxe______

KĹBY/SVALY

___ dlhodobá alebo občasná bolesť kĺbov

___ artritída

___ stuhnutosť alebo obmedzenie pohyblivosti

___ dlhodobá alebo občasná bolesť svalov

___ pocity slabosti alebo únavy

Spolu pred detoxom______

Spolu po detoxe______

PĽÚCA

___ zápal priedušiek

___ astma, bronchitída

___ dýchavičnosť

___ ťažkosti s dýchaním

Spolu pred detoxom______

Spolu po detoxe______

INTELEKTUÁLNE SCHOPNOSTI

___ slabá pamäť

___ zmätenosť, problémy s chápaním

___ nedostatočná koncentrácia

___ problémy s koordináciou tela

___ problémy s rozhodovaním sa

___ zajakávanie sa alebo koktanie

___ nesprávna artikulácia

___ poruchy učenia

Spolu pred detoxom______

Spolu po detoxe______

ÚSTA/HRDLO

___ chronický kašeľ

___ dávenie, častá potreba odkašľať si

___ bolesť hrdla, zachrípnutý hlas, strata hlasu

___ opuch alebo sfarbenie jazyka, ďasien alebo pier

___ afty v ústach

Spolu pred detoxom______

Spolu po detoxe______

NOS

___ upchatý nos

___ problémy s nosnými dutinami

___ denná nádcha

___ nadmerná tvorba hlienu

___ záchvaty kýchania

Spolu pred detoxom______

Spolu po detoxe______

KOŽA

___ akné

___ žihľavka, vyrážky alebo suchá pokožka

___ vypadávania vlasov

___ nadmerné potenie

___ rozpálená tvár alebo návaly tepla

___ nadmerné potenie sa

Spolu pred detoxom______

Spolu po detoxe______

HMOTNOSŤ

___nekontrolovateľné záchvaty prejedania sa alebo pitia

___ nadmerná chuť na istý typ potravín

___ nadváha

___ nutkanie stále niečo jesť

___ zadržiavanie vody v tele

___ podvýživa

Spolu pred detoxom______

Spolu po detoxe______

OSTATNÉ

___ vysoká chorobnosť

___ časté alebo náhle nutkanie na močenie

___ svrbenie v oblasti genitálií alebo výtok

Spolu pred detoxom______

Spolu po detoxe______

CELKOVÝ POČET BODOV PRED DETOXOM______

CELKOVÝ POČET BODOV PO DETOXE______

VYHODNOTENIE TESTU:

- Ideálny zdravotný stav: menej ako 10

- Mierna toxicita organizmu: 10 – 50

- Stredná toxicita organizmu: 50 – 100

- Vysoká toxicita organizmu: nad 100

PREČO DETOX?

Ak trpíte nadváhou, potom je veľmi pravdepodobné, že ste závislí od jedla. Na tomto mieste vám chcem povedať, že vám nič nevyčítam. Nie ste ani pažravec, ani slaboch a ani nič podobné, z čoho možno obviňujete samého seba a svoj vzťah k jedlu. To len potravinársky priemysel sa zmocnil vašich hormónov, chuťových pohárikov a mozgovej chémie. A to nie obrazne, ale doslova. Ste závislý – feťák, ktorý si dáva niektoré z tých najhorších a najnebezpečnejších drog na svete: cukor a čokoľvek, čo sa naň v tele mení. Práve preto ste teraz tu, aby ste detoxikovali svoj organizmus. Potravinársky priemysel s ročným obratom bilión dolárov je široko-ďaleko najväčší drogový díler, ktorý je zodpovedný za spoluúčasť na desiatkach miliónov úmrtí každý rok a odčerpávaní biliónov dolárov z globálnej ekonomiky prostredníctvom straty ľudského a prírodného kapitálu. Uvedomujem si, že tieto slová znejú radikálne a prehnane, ale vypočujte si ma. Keď raz pochopíte, aké sily stoja za závislosťou od jedla, navždy zmeníte názor na sladené nápoje, diétnu kolu, priemyselne spracované pochutiny, keksy a koláče.

Túto závislosť od jedla by si mali uvedomiť, čeliť jej a postaviť sa jej zoči-voči nielen ako jednotlivci, ale celá naša spoločnosť. Je preto potrebné nájsť nejaké celkové riešenie, ktoré výrazne ovplyvní momentálnu ponuku našich supermarketov, reštaurácií, škôl a pracovísk. Riešenie, ktoré bude mať dosah na politickú loby v poľnohospodárstve, potravinový marketing, odporúčania týkajúce sa stravovania, a na vzdelávanie budúcich lekárov ohľadom stanovovania diagnóz a liečenia pacientov.

Najskôr je však potrebné znormalizovať váš zdravotný stav. A ja som tu na to, aby som vám s tým pomohol.

Ak sa chcete oslobodiť od návykových látok a preprogramovať svoj organizmus, musíte ho najskôr očistiť od návykových potravín a nápojov, od ktorých ste si vypestovali závislosť. Teraz už vieme – pretože to bolo vedecky dokázané – že cukor vytvára oveľa väčšiu závislosť ako alkohol, kokaín či dokonca heroín (a ak rozmýšľate nad tým, že prejdete na diétnu verziu koly, tak potom vedzte, že umelé sladidlá môžu byť ešte návykovejšie ako obyčajný cukor). Pri liečbe alkoholikov alebo ľudí závislých od kokaínu týmto osobám neodporúčame „striedmosť“ a neradíme im, aby svoje pitie obmedzili len na jeden pohárik alebo iba jedno šnupnutie denne. Vieme totiž, že musia kompletne očistiť svoje telo a mozog od týchto silne návykových drog, v ideálnom prípade prostredníctvom kvalitne vypracovaného programu podporujúceho detoxikačný proces.

A presne to nás teraz čaká. Len desať dní bude stačiť na to, aby ste vám bolo lepšie fyzicky aj psychicky. Zistíte, že nad sebou dokážete získať kontrolu, že sa dokážete cítiť lepšie a že dokážete svoj život zmeniť navždy.

Ale čo v prípade, ak detox podstupujete, aby ste schudli? To je pre mňa rovnako dobrý dôvod. Všetci predsa chceme vyzerať dobre! Zázrak nášho detoxu spočíva v tom, že po ňom budete nielen vyzerať úžasne, ale rovnako sa tak budete aj cítiť.

Len na ujasnenie, 10-dňový detox na upravenie hladiny cukru v krvi nie je zázračný liek alebo prvoplánová diéta určená na chudnutie. Je to komplexný vedecky založený prístup, ktorý skoncuje so závislosťou od jedla a zabezpečí rýchly a zdravý úbytok hmotnosti ako aj dlhodobo optimálny zdravotný stav. Je určený pre všetkých, čo chcú vedieť, aké je to cítiť sa zdravo. Väčšina ľudí to zistí už za 10 dní.

Opakujem, je mi jasné, že tomu teraz asi neveríte. A ani nemusíte. Jediné, čo od vás chcem, je detox vyskúšať. Sami zistíte, že keď dáte telu, čo potrebuje, schudnete a uzdravíte sa.

Od svojich pacientov dokola počúvam: „Doktor Hyman, ani som nevedel, ako zle mi bolo, až kým sa nezačal cítiť tak dobre.“ Je možné, po detoxe si to poviete aj vy.

AKO POUŽÍVAŤ TÚTO KNIHU

Dovoľte mi v krátkosti oboznámiť vás s tým, čo môžete od tejto knihy očakávať.

V I. časti vysvetlím podstatu závislosti od jedla a ako sa náš organizmus stal rukojemníkom potravinového priemyslu. Pomôžem vám preprogramovať vaše „myslenie vedúce k obezite“, keď rozptýlim mýty, vďaka ktorým sa neviete zbaviť nadváhy a vyzdravieť. Pomôžem vám nájsť cestu k nezávislosti od jedla.

V II. časti vysvetlím, ako tento detox funguje vrátane toho: čo budete robiť, čo budete jesť, koho budete mať na svojej strane, ako budete sledovať svoje výsledky, a tiež ako sa zbaviť zlých potravín a ako si pridať tie dobré, ktoré sa jednoduchým spôsobom postarajú o upevnenie zdravia a úbytok hmotnosti.

V III. časti vás prevediem Prípravnou fázou, počas ktorej, v rámci vašej prípravy, urobíte šesť jednoduchých vecí: detoxikujete svoju kuchyňu, zoženiete si potrebné potraviny a ostané veci, odvyknete si od kávy, alkoholu, cukru; zharmonizujete svoj postoj so zámermi, odvážite a odmeriate sa a pridáte sa k online komunite 10-dňového detoxu, kde získanie potrebnú podporu.

V IV. časti vám prehľadne a krok za krokom popíšem plán činností na každý z desiatich dní. Dostanete denný súpis aktivít a dozviete sa o každej zložke každodenných činností. Dôsledné dodržiavanie všetkých predpísaných aktivít povedie k pozoruhodnému upevneniu zdravia a úbytku hmotnosti. Každý deň sa sústreďuje na niečo iné a jeho súčasťou je aj zapisovanie si prebiehajúcich zmien vo vašom organizme. Cieľom je ponoriť vás intenzívnejšie do detoxikačného procesu a pomôcť vám zmeniť vaše doterajšie nesprávne návyky na také, ktoré vám zabezpečia dlhodobý úspech.

V V. časti sa dozviete, ako plynulo a bezpečne prejsť na dlhodobý plán zdravého životného štýlu upravený podľa vašich potrieb.

V VI. časti vysvetlím, aká sila spočíva vo vylepšovaní vašich výsledkov. Dozviete sa, ako sa môžete stať súčasťou komplexnejšieho riešenia krízy súvisiacej so zlým zdravotným stavom ľudstva a obezitou, ktorá ovplyvňuje naše rodiny, spoločnosť, národ, svet a dokonca aj zdravie životného prostredia a planéty. Taktiež objavíte, ako môžete priamo profitovať zo skutočnosti, že sa stanete súčasťou tejto novej, zdravotnej revolúcie. VI. časť ponúka veľmi konkrétne úvodné nápady, ako sa môžeme všetci spolu začať venovať utužovaniu zdravia.

VII. časť obsahuje jedálny lístok a recepty zostavené špeciálne pre obdobie 10-dňového detoxu. Nájdete v ňom jednoduché a chutné recepty, podľa ktorých si budete pripravovať každodenné jedlá. Na výber máte dva varianty: Jednoduché recepty, kde nájdete nenáročné jedlá, ktoré zvládne pripraviť aj nováčik v kuchyni, alebo Recepty pre odvážnejších určené tým, ktorí majú viac času na varenie a chcú vyskúšať nové chute a nápady. Dám vám tiež tipy na Prípravu základných pokrmov, keď sa budete môcť naučiť pripraviť si zeleninu a bielkoviny naozaj jednoduchým, ale chutným spôsobom. Tie môžete následne použiť ako obmenu stravy vždy, keď budete potrebovať pripraviť niečo naozaj rýchle.

Online kurz 10-dňového detoxu: Poďme do toho spolu

Väčšina ľudí si neuvedomuje, že je možné si chudnutie výrazne uľahčiť – že má určitú tajnú ingredienciu, ktorá, ak je správne využitá, im pomôže zhodiť nadbytočné kilogramy a hmotnosť si navždy udržať. Tou zázračnou ingredienciou sú priatelia. Štúdie totiž ukazujú, že úspešnosť chudnutia závisí v oveľa väčšej miere od sociálnych kontaktov ako od genetiky. Združovanie sa s cieľom zhodiť kilogramy navyše a upevniť svoje zdravie je zárukou nielen lepších výsledkov, ale aj väčšej zábavy. Chudnutie je tímovou aktivitou. Práve preto som vytvoril online kurz 10-dňového detoxu. Môžete si v ňom nájsť spolupútnika detoxom, alebo sa pridať k skupine detoxikujúcich sa a vzájomne sa počas celého procesu podporovať. Potrebujete si o 15. 00 prečítať povzbudzujúcu textovú správu, pretože máte problém prejsť popri miske s cukríkmi? To všetko vám vieme poskytnúť. Navyše budete mať prístup k mojim videám a užitočným tipom, ktoré vám pomôžu zautomatizovať proces detoxu: menu, automatické nákupné zoznamy, interaktívne nástroje na zaznamenávanie si dosiahnutých výsledkov, rady a tipy na varenie, možnosť objednať si veci potrebné k detoxu na jeden klik, nástroje na vedenie denníka, automatické pripomienky a dokonca aj aplikáciu, ktorá vám pomôže detoxikovať za pochodu. Je tam všetko potrebné k zabezpečeniu hladkého priebehu detoxu a k možnosti podeliť sa so svojimi skúsenosťami. Stačí ísť na  www.10daydetox.com/resources, kde získate viac informácií a prihlásiť sa do kurzu.

DODATOČNÉ ZDROJE INFORMÁCIÍ A PODPORA

Úspech každého z nás je do určitej miery podmienený podporou a povzbudením. Bol by som rád, keby ste sa pre potrebnú podporu obrátili na našu online komunitu, nutričný a životný koučing alebo na môj online kurz 10-dňového detoxu, v rámci ktorého vás budem sprevádzať všetkými krokmi prostredníctvom videí, denných webinárov, každodenných e-mailov, interaktívnej podpory a tipov. Dokonca budete mať možnosť pridať sa k malým online skupinám a detoxikovať spolu. Viac informácií o rôznych typoch podpory a dostupných komunitách je možné dozvedieť sa na stránke www.10daydetox.com/resources.

Na tejto stránke nájdete aj ďalšie informácie týkajúce sa dostupnosti vhodných potravín, nástrojov na sledovanie pokroku, doplnkov výživy, laboratórnych testov a ešte oveľa viac. Želám si, aby ste mali presne takú podporu, akú potrebujete. Nadväzujte kontakty, užívajte si a prospievajte!

OPATRNOSŤ NADOVŠETKO: MOŽNO BY BOLO VHODNÉ PORADIŤ SA SO SVOJÍM LEKÁROM

Pred tým, než sa pustíte do detoxu, by som vás rád na niečo upozornil: tento detox je taký účinný, že vám vďaka nemu môže výrazne klesnúť hladina cukru v krvi alebo krvný tlak, a to už v priebehu jedného alebo dvoch dní. Ak beriete lieky na lekársky predpis (vrátane liekov na krvný tlak alebo inzulínu), je potrebná spolupráca s vašim lekárom, ktorý vám bude monitorovať krvný tlak a krvný cukor a podľa toho vám upraví dávkovanie liekov. Nepatrne zvýšený krvný tlak alebo krvný cukor trvajúci týždeň vás nejako vážne neohrozuje (v prípade že je hodnota krvného cukru menšia ako 300 mg/dl a tlak nižší ako 150/100), no náhly pokles hladiny cukru v krvi alebo krvného tlaku môže byť životu nebezpečným. Nezabudnite preto, prosím, predtým, než sa dáte na túto cestu, oboznámiť so svojimi plánmi svojho všeobecného lekára.

I. ČASŤ

VEĽKÝ PROBLÉM S NÁZVOM OBEZITA

1. kapitola

PREČO PREHRÁVAME V BOJI S OBEZITOU?

Ľudstvo čelí veľkému problému s obezitou.

Amerika je obéznym národom a pri riešení tohto problému zlyháva. Zlyháva viac ako pri čomkoľvek inom. Takmer 70 % Američanov má nadváhou. Jeden z dvoch Američanov trpí niečím, čo nazývam diabezitou – nerovnováhou organizmu počnúc miernou inzulínovou rezistenciou cez prediabetes až po rozvinuté štádium cukrovky druhého typu. A najstrašnejšie na tom je, že 90 % ľudí trpiacich týmto vážnym zdravotným problémom o ňom ani len netuší (ak chcete zistiť, či ňou trpíte aj vy, urobte si test, ktorý nájdete na nasledujúcej strane).

Byť štíhly v dnešnej dobe znamená stať sa súčasťou minority. Navyše zhruba štvrtina štíhlych sú osoby, o ktorých hovorím, že sú „vychtlo-tuční“. To znamená, že hoci teoreticky nemajú nadváhu a súdiac podľa zovňajšku zrejme vyzerajú byť chudí, vnútorne sú ale tuční a ich metabolizmus nesie znaky obézneho človeka s prediabetom: majú nízky objem svalovej hmoty, vysoký obsah triglyceridov, nízku hladinu dobrého cholesterolu, vysoké množstvo cukru v krvi, vysoký krvný tlak a zápal v tele.

Aby som vám pomohol pochopiť, prečo toľko ľudí sužujú podobné zdravotné problémy, najskôr vám vysvetlím základné príčiny problémov súvisiacich s nadváhou, aj príčiny chronických chorôb, ktoré nás postihujú. Potom vám ukážem, ako si s týmito zdanlivo neriešiteľnými záležitosťami poradiť a získať tak späť kontrolu nad vlastnou hmotnosťou a zdravotným stavom.

Trpím diabezitou?

Ak odpoviete „áno“ čo i len na jedinú z nasledujúcich otázok, pravdepodobne už trpíte diabezitou alebo vás ohrozuje.

Trpel niekto v rodine cukrovkou, srdcovými chorobami alebo obezitou?

Máte predkov s inou farbou pokožky, ako je biela? (Afričania, Ázijci, Indiáni, obyvatelia tichomorských ostrovov, Hispánci, Indovia, obyvatelia blízkeho východu)?

Trpíte nadváhou (index telesnej hmotnosti alebo BMI nad 25)? Ak si chcete vypočítať BMI, ktorý vychádza z vašej telesnej hmotnosti a výšky, choďte na  www.10daydetox.com/resources.

Máte nadmerne usadený tuk v oblasti brucha? Máte obvod pása väčší ako 89cm v prípade, že ste žena a väčší ako 102 cm v prípade, že ste muž?

Máte chuť na sladké alebo na rafinované sacharidy?

Máte problém schudnúť napriek tomu, že obmedzíte príjem tukov?

Povedal vám lekár, že máte mierne zvýšenú hladinu cukru v krvi (viac ako 100 mg/dl), prípadne vám už bola diagnostikovaná inzulínová rezistencia, prediabetes alebo cukrovka?

Máte vysoký počet triglyceridov (viac ako 100 mg/dl) alebo nízku hladinu HDL (dobrého) cholesterolu (50mg/dl)?

Trpíte nejakou chorobou srdca?

Máte vysoký krvný tlak?

Nevenujete sa žiadnej pohybovej aktivite (menej ako 30 minút cvičenia štyrikrát do týždňa)?

Máte problémy s neplodnosťou, nízkym sexuálnym apetítom alebo sexuálnou dysfunkciou?

Týka sa len žien: Bola vám diagnostikovaná tehotenská cukrovka alebo syndróm polycistických vaječníkov?

Poznámka: Komplexný test na zistenie cukrovky a miery jej rozvinutia nájdete v knihe  The Blood Sugar Solution (Ako upraviť hladinu cukru v krvi – pozn. prekl.) na strane 176. Prípadne choďte na stránku www.10daydetox.com/resources.

PREČO ZLYHÁVAME?

Prečo má takmer 70 % Američanov a približne 1,5 miliardy ľudí na celom svete – a do roku 2015 sa počet podľa odhadov zvýši na 2,3 miliardy – nadváhu?

Prečo toľkí z nás konzumujeme potraviny, ktoré, ako dobre vieme, pre nás nie sú vhodné, a ktoré vedú k zvyšovaniu hmotnosti, zhoršujú naše chronické problémy, nerobia nám dobre a cítime sa vďaka nim nezdravo či previnilo?

Prečo by ktokoľvek užíval látku, ktorej ničivý vplyv na zdravie je mu dobre známy?

Odpoveď je jednoduchá. Závislosť. Sme krajinou – alebo skôr svetom – ľudí závislých od jedla. Potravinársky priemysel v nás vypestoval závislosť od veľkého množstva hyper spracovaných, naozaj chutných a prudko návykových potravín, ktoré sabotujú našu mozgovú chémiu, štíhly driek a dobré zdravie.

DÔKAZ SPOČÍVA V MLIEČNYCH KOKTAILOCH

Mechanizmus fungovania závislosti od jedla je nám v súčasnosti jasnejší, ako tomu bolo kedykoľvek v minulosti. Americký odborný časopis zaoberajúci sa otázkami výživy American Journal of Clinical Nutrition nedávno uverejnil významnú štúdiu, ktorá prináša dôkazy o tom, že potraviny s vysokým obsahom cukru a glykemickým indexom vytvárajú u človeka rovnakú závislosť ako kokaín a heroín.

Dr. David Ludwig spolu so svojimi kolegami z Harvardu dokázali, že potraviny s vyšším obsahom cukru – tie, ktoré prudko zdvíhajú hladinu cukru v krvi, alebo majú vysoký glykemický index – aktivujú špeciálnu časť mozgu nazývanú nucleus accumbens, ktorá je známa ako „počiatočný bod“ konvenčnejších typov závislosti, akými sú napríklad gamblerstvo alebo drogová závislosť. Je to centrum rozkoše mozgu, ktoré po aktivácii spôsobí, že sa cítime dobre a ženie nás k tomu, aby sme sa snažili tieto pocity vyhľadávať aj naďalej.

Aj staršie štúdie preukázali, ako sa táto oblasť mozgu „rozsvieti“ pri pohľade na sladké, priemyselne spracované a nezdravé jedlo, alebo pri jeho konzumácii. Mnohé z týchto štúdií pracovali pre porovnanie s rôznymi potravinami. Ak si porovnáte taký cheesecake s varenou zeleninou, existuje viacero dôvodov, prečo sa centrum rozkoše rozžiari pri pohľade na cheesecake a nie na varenú zeleninu. Cheesecake napríklad chutí, či vyzerá lepšie. Hoci sú to všetko zaujímavé informácie, neposkytujú dostačujúci dôkaz hovoriace o závislosti.

Táto nová štúdia si však dala za úlohu dokázať mechanizmus fungovania závislosti od cukrov, čo nie je jednoduché. Aby tím vedcov zabezpečil nespochybniteľnosť svojich výsledkoch a zobral vietor z plachiet potenciálnym kritikom (ktorých potravinársky priemysel s obratom bilión dolárov ročne prirodzene chrlí v reakcii na štúdie vykresľujúce ich produkty v negatívnom svetle), výskum robili formou randomizovanej, slepej a kombinovanej štúdie, pričom použili tie najnekompromisnejšie metódy výskumu.

Výskum bol realizovaný na 12 mužoch trpiacich nadváhou alebo obezitou vo veku od 18 do 35 rokov. Každý z nich dostal mliečny koktail s nízkym obsahom cukru a nízkym glykemickým indexom (37 %). O štyri hodiny neskôr im zmerali činnosť mozgového centra (nucleus accumbens), ktoré riadi vytváranie závislosti. Rovnako odmerali aj hladinu cukru v krvi a mieru hladu.

Niekoľko dní nato zavolali tých istých účastníkov na ďalšiu „rundu“ mliečnych koktailov. Tentokrát sa ale podávali trochu iné koktaily. Boli pripravené tak, aby chutili, vyzerali a boli v každom ohľade presne ako tie predchádzajúce, až na fakt do akej miery a ako rýchlo zdvihli hladinu cukru v krvi. Na rozdiel od pôvodných koktailov, mal tento nápoj vysoký obsah cukru a vysoký glykemický index (84 %).

Tieto dva typy mliečnych koktailov boli namiešané tak, aby mali nielen rovnakú chuť a konzistenciu, ale obsahovali tiež rovnaké množstvo kalórií, bielkovín, tukov a sacharidov. Tento koktail mal za úlohu zmiasť osoby, ktorým bol určený. Tie totiž nevedeli, že dostanú iný koktail. Ich ústa nerozoznali rozdiely medzi nimi, no výsledky štúdie hovoria, že ich mozgy s tým nemali najmenší žiaden problém.

Jednotliví účastníci testovania po vypití oboch verzií koktailu absolvovali CT mozgu a boli im urobené krvné testy na zistenie množstva glukózy a inzulínu. Ich telá, bez výnimky, reagovali rovnakým spôsobom: koktail s vysokým obsahom cukru a vysokým glykemickým indexom spôsobil oveľa prudkejšie stúpnutie hladiny cukru a inzulínu v krvi a rovnako po štyroch hodinách od jeho vypitia vyvolával väčší hlad a chuť na jedlo.

Táto časť výsledkov výskumu nebola až taká prekvapujúca a k týmto záverom dospeli aj mnohé štúdie, ktoré mu predchádzali. Prelomové zistenie, s ktorým ale výskum prišiel, bolo nasledovné: Po vypití koktailu s vysokým glykemickým indexom sa nucleus accumbens rozžiaril ako vianočný stromček. Po konzumácii koktailu s nízkym glykemickým indexom nucleus accumbens takýmto spôsobom nezareagoval. Tieto výsledky sa opakovali u každého jedného účastníka výskumu, zo štatistického hľadiska boli teda naozaj veľavravné.

Táto štúdia dokázala dve veci. Po prvé – organizmus reaguje na rozličné množstvo kalórií pri zachovaní rovnakého množstva bielkovín, tukov, sacharidov (a chuti) dosť odlišným spôsobom. A po druhé – potraviny, ktoré prudko dvíhajú hladinu cukru v krvi, sú pre telo návykové.

Takže áno, závislosť od jedla je naozaj reálny problém. A okrem toho je aj hlavnou príčinou vysokého počtu obéznych a chorých osôb. Títo ľudia uviazli v začarovanom kruhu, do ktorého ich priviedla neovládateľná chuť na jedlo. Konzumujú totiž potraviny s vysokým obsahom cukru, ktoré hladinu cukru v krvi prudko zvýšia, a ich mozgové centrum rozkoše sa rozžiari. To potom vedie k ďalšej chuti na sladké a ženie ich po túžbe mať viac a viac látky, ktorá ich tak uspokojuje. Sú bezmocní proti mozgu, ktorý sa domáha potešenia. Niet divu, že sa toľko ľudí sa cíti ako v pasci!

STE ZÁVISLÍ OD JEDLA?

Môj priateľ a kolega Kelly Brownell, PhD z Yalského Rudd Center for Food Policy and Obesity (Centrum pre potravinovú politiku a obezitu – pozn. prekl.) vytvoril oficiálne uznávaný potravinový test, ktorý vám pomôže zistiť, či ste závislí od jedla. Nasledujúce vyjadrenia vám naznačia, či ste závislý od cukru, múky a priemyselne spracovaných potravín. Čím intenzívnejšia alebo častejšia je vaša skúsenosť s nasledujúcimi pocitmi a konaním, tým silnejšia je vaša závislosť.

1. Určité potraviny konzumujete len preto, že na ne máte chuť, aj keď v danej chvíli nie ste hladný.

2. Máte pocit, že určité potraviny by ste mali obmedziť, a dosť vás to znepokojuje.

3. V dôsledku prejedenia sa cítite ospalosť a vyčerpanosť.

4. Príliš veľa času venujete oddávaniu sa negatívnym myšlienkam vyplývajúcim z prejedania sa určitými potravinami miesto toho, aby ste ho trávili dôležitejšími činnosťami ako napríklad s rodinou, priateľmi, prácou alebo rekreačnými aktivitami.

5. Keď obmedzíte konzumáciu určitých potravín (okrem kofeínových nápojov ako sú káva, čaj a energetické nápoje), začnú sa u vás prejavovať abstinenčné príznaky, ako napríklad podráždenie a úzkosť.

6. Vaše správanie týkajúce sa jedla a jeho konzumácie vám spôsobuje značné utrpenie.

7. Problémy súvisiace s jedlom a jeho konzumáciou znižujú vašu schopnosť efektívne fungovať (každodenné činnosti, práca/škola, spoločenské alebo rodinné aktivity, zdravotné komplikácie), a aj napriek tomu ste na svojom stravovaní nič nezmenili.

8. Potrebujete stále viac a viac jedla, na ktoré máte neustálu chuť, na to, aby ste dosiahli aspoň nejaký pocit uspokojenia alebo aby ste eliminovali negatívne pocity.

Ak ste sa našli v predchádzajúcich vyjadreniach, nezúfajte – ani zďaleka v tom nie ste sami. Do pasce potravinovej závislosti sa chytili aj milióny ľudí zo všetkých kútov sveta. Táto kniha vám ukáže cestu, ktorá vás raz a navždy vyvedie von z tohto biochemického väzenia smerom k nezávislosti od jedla.

AKO SME SA DOPRACOVALI AŽ SEM?

Vlády na celom svete, Organizácia spojených národov, Americký medicínsky inštitút (the Institute of Medicine) a Svetová zdravotnícka organizácia sa snažia vyriešiť veľký problém s obezitou. Tá je totiž zodpovedná za 80 % výdavkov v zdravotníctve a v budúcich dvadsiatich rokoch bude stáť celý svet 47 biliónov dolárov. Americký zdravotnícky inštitút (The National Institutes of Health) investuje do snáh nájsť „príčinu“ obezity každoročne 800 miliónov dolárov. Napriek všetkým týmto snahám, nezaznamenávame žiaden pozoruhodný výsledok.

Príčiny sú viaceré a ukázať prstom na vinníka by bolo príliš jednoduché. Potravinársky priemysel pripisuje vinu nedostatku pohybových aktivít a sedavému spôsobu života. Rodičia obviňujú školy a tie zase rodičov. Politici neobviňujú nikoho, lebo sa boja, že prídu o podporu firiem a tým aj o ich peniaze, ktoré budú potrebovať na svoje predvolebné kampane.

Potravinársky priemysel by nás najradšej presvedčil o tom, že za obezitu si môžeme sami. Ich dôvodenie je nasledovné: ľudia sú tuční preto, lebo sú leniví a pažraví, nie preto, že ich organizmus bol majstrovsky zmanipulovaný tak, aby túžil po toxínoch, ktoré tento priemysel chrlí. Keby sme sa k sebe správali zodpovednejšie, ako tvrdia platení odborníci potravinového priemyslu, problém by bol vyriešený. Nič také ako dobré a zlé potraviny neexistuje, tvrdia; stačí praktizovať striedmosť. A samozrejme, všetci by sme sa mali trochu viac hýbať. Čo už ale nepovedia, je, že na to, aby sme spálili 600 ml malinovky, by sme sa museli vybrať na prechádzku dlhú asi tak 7 kilometrov. Keby ste chceli spáliť len jednu porciu extra veľkého jedla rýchleho občerstvenia, museli by ste sedem dní behať 6,4 kilometra. A aby som nezabudol, vďaka genialite fast-foodových receptúr, ktoré vytvárajú závislosť, keď ste už raz tú extra veľkú porciu jedla zjedli, zatúžite aj po ďalšej, a to čoskoro.

Je pravda, že ukazovať prstom na vinníka problém pravdepodobne nevyrieši. Myslím si však, že je pre nás dôležité uvedomiť si, že za nadváhu a zdravotné problémy je v prvom rade zodpovedný potravinársky priemysel vyrábajúci návykové produkty. Jednotlivci, ktorí sa nedobrovoľne stali závislí od spracovaných potravín, nesú za tento stav menšiu zodpovednosť.

VEĽKÉ POTRAVINOVÉ KONCERNY: DROGOVÍ DÍLERI

V priebehu posledných desaťročí sa objavil úplne nový druh šialených „potravinových vedcov“. Ich úlohou je vynájsť návykové, nesmierne chutné, spracované a nezdravé potraviny, ktoré ich zamestnávateľom (veľkým potravinovým koncernom) zabezpečia najväčší podiel na trhu, alebo „podiel zo žalúdka,“ ako ho osoby pohybujúce sa v tomto odvetví nazývajú.

Hlavným cieľom potravinových vedcov je vytvoriť produkty, ktoré v maximálnej možnej miere aktivujú „bod blaženosti“, dráhy odmeny v mozgu zodpovedné za to, že po nich siahnete opäť. S pomocou chemických látok zvýrazňujú určité chute, iné potláčajú a menia chemickú štruktúru tukov, aby čo najviac ulahodili chuťovým pohárikom. Ich zámerom je vytvoriť chuťovú senzáciu tak opojne neodolateľnú, že odhliadnuc od toho, koľko jej skonzumujete, budete mať stále pocit, že vám nestačí.

Keby potravinársky priemysel zhodou nešťastnej náhody uviedol na trh návykový produkt v úprimnej snahe vylepšiť receptúru, mali by sme pre to pochopenie, a očakávali by sme, že napraví svoju chybu. No takéto potraviny sa dostávajú na trh úmyselne a nie nešťastnou náhodou.

Veľké potravinové koncerny investujú milióny dolárov do potravinového výskumu a platia „odborníkov na vývoj chuťovo neodolateľných potravín“. Tie majú zaistiť, aby sa ich zákazníci stali závislí od šikovne vyvinutých drog, ktoré sa skrývajú za cukrami, tukmi a soľou. Ako také heroínové lízanky.

Možno si o mne myslíte, že som paranoik, ktorý celú záležitosť zbytočne nafukuje. Investigatívny žurnalista a nositeľ Pulitzerovej ceny za literatúru Michael Moss však vo svojej knihe Salt, Sugar, Fat (Soľ, cukor, tuk – pozn. prekl.) poodhalil praktiky potravinárskych koncernov. Pri ich popisovaní vychádza z dôkladne preštudovaných rozhovorov z prvej ruky a zo skúmania tajných dokumentov týchto spoločností s cieľom odhaliť, akým strategickým spôsobom vplývajú na ponuku potravín. Autor ukazuje prstom na prakticky všetkých veľkých hráčov medzi významnými potravinovými koncernami a ich produkty vrátane spoločností Kraft, Coca-Cola, Lunchables, Kellog, Nestlé, Oreos, Cargill a Capri Sun. (Takmer celý potravinový priemysel s ročným obratom bilión dolárov kontroluje približne 12 spoločností. Hrozivé na tom je, že kúpili aj väčšinu potravinových spoločností špecializujúcich sa na bio potraviny.)

Potravinové koncerny sa pri predaji potravín správajú podobne ako veľkí hráči tabakového priemyslu, ktorí svoje produkty robia „zdravšími“ znížením obsahu dechtu a nikotínu. Potravinári darmo svoje produkty označujú nápismi ako znížený obsah tuku, prípadne soli, pretože to na ich škodlivosti neuberá a väčšina z nich aj naďalej spĺňa kritéria návykovej „Frankenpotraviny“. Nedajte sa preto obalamutiť. Dokonca aj porcia paradajkovej omáčky značky Prego obsahuje dve čajové lyžičky cukru, čo je viac, než majú dva keksy Oreo.

Najväčšie potravinové spoločnosti sa zameriavajú na deti, ktoré pred dovŕšením ôsmych rokov nedokážu rozlíšiť reklamnú prestávku od programu. Potom je pravdepodobné, že priemerné dvojročné dieťa, ktoré sa len učí rozprávať, sa v supermarkete krikom domáha určitej značky potravinového produktu z reklamy. Je to desivé, pretože väčšina cereálií určených pre deti obsahuje z dvoch tretín cukor, a to dokonca aj tie „celozrnné“. Ich výrobcovia len pridali „celé zrná,“ aby tak reflektovali na odporúčanie ministerstva zdravotníctva zvýšiť ich príjem. Zlá potravina sa nestane lepšou vďaka šikovnému marketingu. Stále je to len vlk prestrojený za ovcu. S potravinami sa úmyselne manipuluje, aby po nich konzument túžili a stali sa závislými. Potravinári dokonca tých z vás, ktorí kupujete ich výrobky vo veľkom, označujú výrazom „ťažko závislí.“ Dobre vedia, že ich výrobky sú návykové. A teraz to už viete aj vy.

PROPAGANDA VOLAJÚCA PO OSOBNEJ ZODPOVEDNOSTI

Zástupcovia príslušných vládnych úradov a potravinársky priemysel dookola opakujú, že ľudia by mali menej jesť, stravovať sa „vyvážene“ a viac sa hýbať. Tak ako sa vám to darí?

Závislosť od jedla je problémom na biochemickej, nie emocionálnej úrovni. Doslova zúrim, keď počujem, ako sa pacienti jeden po druhom obviňujú za svoju nadváhu a diabezitu. Ale áno, existuje niečo ako právo výberu a oprávnenosť a osobná zodpovednosť sú dôležité. No samotné v situácii potravinovej kómy, vyvolanej toxickým vplyvom cukru a chemicky spracovanými potravinami, nestačia.

Nikto sa predsa nerozhodne, že chce byť tučný. Ak ste sa do štádia dospelosti prepracovali bez toho, aby ste vedeli rozoznať chuť zeleniny jednoducho preto, že ste nikdy žiadnu nejedli, ak vaša školská jedáleň pripravovala jedlá výlučne z hlbokozmrazených polotovarov alebo konzerv a v škole sa nachádzali automaty plné sladených nápojov, džúsov, či limonád, prípadne v jej okolí boli bufety, kde ste si mohli po ceste domov každý deň kúpiť extra veľký sladený nápoj v pohári so slamkou, potom niet divu, že vaše návyky a chuťové poháriky sa posunuli týmto smerom.

Ak takmer každý reštauračný reťazec v okolí podáva obrovské porcie cukru, tukov a soli, ak je jedáleň na vašom pracovisku vývarovňou toxických jedál, tak potom ostať zdravý je len otázkou šťastia. Ak bez vášho vedomia jogurt, ktorý si dáte, obsahuje viac cukru ako kola a hlavnou zložkou barbecue omáčky je kukuričný sirup s vysokým podielom fruktózy, ako môže potravinársky priemysel hádzať vinu na vás za to, že k sebe nepristupujete zodpovedne?

Tlak okolia je silný a potravinové koncerny to vedia. Priživujú sa na túžbe ľudí jesť a piť to, čo je „in“ a na privodenie závislosti u svojich zákazníkov využívajú rôzne manipulatívne praktiky. Spomínate si na reklamu od Coca-Coly, ktorá hlásala: „Najradšej by som kúpil kolu celému svetu“? No tak urobme od nej závislý celý svet! Momentálne existujú na svete len dve krajiny – Severná Kórea a Kuba, kam sa kola nedováža. Úloha splnená!

Objavil som reklamu na 7-Up spred päťdesiatich rokov, na ktorej je zobrazené malé dieťa pijúce tento sladený nápoj. Text pyšne hlásal, že toto 11-mesačné dieťa nie je „v žiadnom prípade“ ich najmladším zákazníkom. A reklama zobrazujúca šťastnú tvár dieťaťa „perlila“ ďalej:

„7-Up je taký prírodný a zdravý, že ho môžete podávať dokonca aj malým deťom, a vôbec z toho nemusíte mať zlý pocit.“

„Mimochodom, mamina, čo sa týka batoliat – v prípade, že ich musíte nútiť vypiť mlieko, vyskúšajte nasledujúci recept: mlieko im na polovicu rozrieďte nápojom 7-Up. Je to zdraviu prospešná kombinácia – a je osvedčená!“

„Zdraviu prospešná kombinácia“? To z koho si tu robia dobrý deň?

V súčasnosti je reklama rafinovanejšia, ale očividne rovnako účinná. Pamätám si ako v období, keď som bol na pracovnej stáži na klinike urgentnej starostlivosti, prišla na vyšetrenie žena a v kočíku mala sedem mesačné dieťa. Všimol som si, že dieťa pije z detskej fľašky nápoj hnedej farby. Opýtal som sa jeho matky, čo to je a ona odpovedala, že je to kola. Vyzvedal som ďalej: „Prečo kŕmite svoje dieťa kolou?“ Odpovedala: „Pretože mu chutí!“

Samozrejme, že mu chutí! Bolo totiž prirodzene naprogramované na to, aby mu chutil cukor a je od neho závislé, hoci má len sedem mesiacov.

V situácii, keď sú sladkosti a nezdravé potraviny propagované a dostupné takmer v každej škole a v bufetoch v ich okolí, môžeme obviňovať deti z toho, že za posledných pár desaťročí stúpla detská obezita trojnásobne? Alebo za rozvinutie cukrovky druhého typu, ktorá sa v minulosti vyskytovala len u dospelej populácie, už u sedemročných detí?

Ak kŕmime dojčatá, batoľatá a deti v skoršom školskom veku potravinami vyvolávajúcimi závislosť a oni v ich konzumácii pokračujú, až kým sa nestanú obéznymi tínedžermi a dospelákmi, ktorí sú od nich závislí, ako ich potom môžeme viniť z nedostatku „osobnej zodpovednosti“? Na americkom trhu sa nachádza 600 000 priemyselne spracovaných potravinových položiek, pričom do 80 % z nich bol pridaný cukor. Väčšina ľudí má len veľmi malú možnosť zvoliť si zdravé potraviny (či dokonca pochopiť, čo je zdravé) predtým, než potravinársky priemysel doživotne ovplyvní ich chuťové bunky a vypestované potravinové preferencie.

Potravinári a vláda však stále s obľubou omieľajú príbeh o osobnej zodpovednosti. Vďaka nemu môže potravinársky priemysel pretláčať produkty vyvolávajúce závislosť bez obmedzení a vláda sa vyhýba politicky riskantnej sociálnej reforme. Keď však potravinové spoločnosti profitujú z toho, že nútia ľudí konzumovať stále viac a viac ich produktov – produktov vyvinutých s cieľom uspokojiť mozgové centrum odmeny fungujúce na primitívnej báze a produktov, ktoré, ako bolo vedecky dokázané, spôsobujú obezitu, srdcové choroby, cukrovku a rakovinu – máme tu problém.

Keď vládna politika a ňou finančne podporovaní poľnohospodári od roku 1970 podporujú navýšenie denného kalorického príjmu na osobu o 700 kalórií navyše do potravinového systému (väčšinou vo forme kukuričného sirupu s vysokým podielom fruktózy a umelých trans-tukov), máme tu problém.

Keď vláda vydávajúca potravinové poukážky zaplatí 4 miliardy dolárov ročne za sladené nápoje pre chudobných (29 miliónov porcií denne alebo 10 miliárd porcií ročne) a následne investuje do vládnych programov Medicaid a Medicare (určené na poskytovanie zdravotníckej starostlivosti sociálne odkázaným osobám – pozn. prekl.) na liečbu obezity, srdcových chorôb, cukrovky a rakoviny spôsobených tými istými sladenými nápojmi, máme tu problém.

Taylor Swiftová robí reklamu diétnej kole a Kobe Bryant propaguje nápoje pre športovcov Gatorade. Čo keby sa celebrity objavili v reklamných kampaniach za miliardy dolárov, cieľom ktorých by bolo primäť deti vyskúšať kokaín či heroín, a to všetko s prísľubom lepšieho, šťastnejšieho života? Také niečo by nás dozaista popudilo. Ale práve také niečo sa v súčasnosti deje v súvislosti s potravinami a nápojmi vyvolávajúcimi závislosť v Amerike a v čoraz väčšej miere aj na celom svete.

K tomu, aby vláda a potravinársky či poľnohospodársky priemysel na seba zobrali zodpovednosť nie je potrebné nič viac, ako komplexná spoločenská a politická transformácia. Len tak sa zmení ich politika a správanie v širšom meradle. Všetci by sme sa o to mali zaujímať. Ja sám som načrtol mnoho spôsobov, ako to dosiahnuť v knihe Ako upraviť hladinu cukru v krvi v časti s názvom „Vezmime zdravie späť do svojich rúk“ a robím tak aj v VI. časti tejto knihy.

Kým sa tak stane, nemôžeme očakávať, že potravinové spoločnosti budú konať proti vlastným záujmom, že vláda začne regulovať produkty potravinárskeho priemyslu vytvárajúce závislosť, a nekalé marketingové stratégie. Nemôžeme čakať, že sa sami oslobodíme z područia potravinovej závislosti.

Áno, potravinársky priemysel sa zmocnil našich chuťových pohárikov, mozgovej chémie a organizmu. Ja vám však dám návod ako zatočiť s neprestajnou chuťou na určité potraviny a škodlivou závislosťou. Berte to ako zásah jednotiek Navy Seals (jednotka amerického námorníctva nasadzovaná pri špeciálnych operáciách – pozn. prekl.) na záchranu vášho zdravia.

Než sa pustíme do aktívnej fázy tejto misie, by som chcel, aby ste skutočne porozumeli mechanizmu fungovania závislosti od jedla. Rád by som vám ukázal, ako presne vplýva na váš organizmus. Pravdepodobne budete žasnúť! Prosím, prečítajte si tieto kapitoly predtým, než sa pustíte do detoxu. Čím lepšie sa oboznámite s biologickými procesmi vstupujúcimi do hry – a to ako sa chemickým spôsobom vyvoláva chuť na určitú potravinu, a aj aké jednoduché je s tým skoncovať – tým osožnejší vám detox bude. Porozumiete nielen jeho zázračným účinkom, ale aj tomu ako zabezpečiť, aby ste sa už nikdy nestali korisťou manipulatívnych praktík potravinárskeho priemyslu.

Ba čo viac, poskytnem vám šokujúce dôkazy o tom, že vy za svoju nadváhu vinu nenesiete. Jasný pohľad na vec a schopnosť priznať si svoju bezmocnosť vo vzťahu k závislosti je prvým bodom aj pri 12-bodovom programe na liečbu akýchkoľvek iných závislostí. Takýto začiatok je nutný. Až potom je možné začať s uzdravovaním.

„Na diétach som vždy nenávidela to, že každú minútu dňa som myslela na jedlo. Pozorovala som štíhlych ľudí a snažila sa zistiť, aký majú vzťah k jedlu, ale až doteraz som nebola schopná aplikovať výsledky zistení na môj život. Teraz jem len vtedy, keď som hladná. Viem, čo je pre mňa dobré, jem len to a keď zjem, čo si určím, ďalej už nejem. Presne takto fungujú cez deň ľudia, ktorých netrápia problémy

s nadváhou. Už ma viac nezožiera: „Mala by som jesť toto? Môžem si dať tamto?“ Konečne dokážem myslieť aj na iné veci ako len na jedlo. Dobré jedlo milujem, ale už ma neničia neustále myšlienky naň. A takto si predstavujem život.

Ak budete totiž premýšľať nad príčinou a následkom, nepriberiete. Mala som dostatok času uvažovať nad tým, čo funguje a čo nefunguje. Tento program je úplne iný, pretože je oslobodzujúci. Dnešní ľudia sú otrokmi jedla toľkými spôsobmi, je to hrozné. Je ale oslobodzujúce vidieť, že sa spod jeho nadvlády môžeme vymaniť.“

Jackie Woodsová

MECHANIZMUS FUNGOVANIA ZÁVISLOSTI OD JEDLA

Už som sa zmieňoval o Kellym Brownellovi, PhD, riaditeľovi Yale Rudd Center for Food Policy and Obesity. Dr. Brownell mi prednedávnom poslal kópiu svojej novej učebnice s názvom Food and Addiction, A Comprehensive Handbook (Potraviny a závislosť, Podrobná príručka – pozn. prekl.). Na jej stranách sú vôbec po prvýkrát zhromaždené do jedného komplexného celku najnovšie výsledky výskumu o tom, že závislosť od jedla je hlavnou príčinou obezity a s ňou súvisiacich ochorení. Rád by som sa s vami podelil o niektoré z jeho prekvapujúcich zistení.

Rozdeľme si túto problematiku na dve časti: ako závislosť od jedla ovplyvňuje naše správanie a ako vplýva na náš organizmus.

Závislosť od jedla a správanie

(alebo „Prečo vám nestačí len jedna porcia“)

„Bola som závislá od cukru a sacharidov. Nebolo dňa, kedy by som si nedala niečo sladké. Bola som ako taký upír… musela som si to dožičiť! Tušila som, že keby sa mi zopár dní podarilo vydržať bez sladkého, dokázala by som s ním skoncovať.

Po začatí 10-dňového detoxu som bola prekvapená, že vôbec nemám chuť na sladké. Vďaka spôsobu, akým bol zostavený denný jedálny lístok, som necítila hlad alebo nervozitu. Bola som pokojná, jedlo mi chutilo a vôbec mi nechýbali všetky tie nezdravé veci, ktoré som jedávala.

Každým dňom detoxu som nadobúdala čoraz väčší pocit kontroly… už mi nevládlo jedlo. Predtým som si zvykla v duchu hovoriť: „Viem, že toto jedlo nie je zdravé, viem, že by som si ho nemala dávať a napriek tomu si ho nedokážem NEDAŤ.“ Nedokázala som odolať. Nedochádzalo mi, že jedlo má nado mnou doslova fyzickú nadvládu a moja pevná vôľa – hoci som ňou disponovala – nestačila. Neuvedomovala som si, ako hlboko je vo mne zakorenená závislosť od spracovaných potravín. Na tej reklame na čipsy je čosi pravdy, jeden balík nestačí! Sedíte a jete ich, aj keď dobre viete, že by ste nemali, no prestať nedokážete. Skutočnosť, že mám pocit kontroly nad jedlom som zaregistrovala ihneď, a bol to pre mňa obrovský posun.“

Jackie Woodsová

Presne ako v prípade akýchkoľvek iných návykových drog, aj cukor a spracované potraviny spôsobujú dočasné vzrušenie, po ktorom nasleduje prudký pád, čo vedie k začarovanému kruhu závislosti. Výsledky výskumu ukazujú, že ľudia závislí od jedla sa v tomto neodlišujú od alkoholikov, či závislých od kokaínu. Tieto osoby majú čoraz väčší pocit, že strácajú kontrolu nad svojim životom. Úmerne k zhoršujúcemu sa zdravotnému stavu im stúpa hmotnosť, trpia artritídou, majú problém pohybovať sa, prípadne si zaviazať šnúrky na topánkach a nakoniec ich začne trápiť vysoký krvný tlak, cukrovka, infarkty, mozgová príhoda, či dokonca demencia a depresia.

Poruchy správania súvisiace s príjmom potravy zasahujú dokonca do pracovného procesu, prípadne vzdelávania, či rodinných aktivít. Veď uznajte: je takmer nemožné sústrediť sa na prácu, ak vás myšlienky neustále nútia vybrakovať kolegove sladkosti. Rovnako je zložité užívať si rodinnú dovolenku, keď vám myseľ káže nabrať si ďalšiu hrsť čipsov a namáčať si ich do dipu.

Ľudia trpiaci závislosťou od jedla by sa radi zmenili, či s neustálym jedením skoncovali, no určitým potravinám a jedlu jednoducho nedokážu odolať. A to aj napriek tomu, že ich konzumáciou spôsobujú značnú psychickú a fyzickú ujmu sami sebe, prípadne osobám, ktorým na nich záleží. Svoju závislosť taja, trápia sa a svoje myšlienky neustále venujú tomu, že by mali menej jesť. Zároveň ich sprevádza pocity hanby, odmietnutia a cítia sa trápne. Uprostred noci a potme sú schopní zjesť celý plech koláča. Komentujú to slovami: „Je to ako keby sa niekto zmocnil môjho tela a ja jednoducho nedokážem prestať jesť. Najlepšie by bolo, keby ma niekde zamkli. Nevládzem takto ďalej žiť.“

Skutočnosť je taká, že ľudské správanie je v područí organizmu a nie naopak. Áno, ak sa rozhodnete skonzumovať tri keksy Oreo a budete na tom trvať, telo to akceptuje. No správanie väčšiny z nás je v prevažnej miere výsledkom diktátu biochemických procesov nášho organizmu.

Naše automatické konanie ovláda primitívny mozog – neurologický stroj, ktorý máme spoločný s dinosaurami a ďalšími plazmi. Spadajú podeň záležitosti, ako sú prijímanie potravy, obrana pred nebezpečenstvom formou boja alebo úteku a rozmnožovanie. To nám dáva zároveň odpoveď na otázku, prečo máme toľko problémov súvisiacich s jedlom a vzťahmi! Podľa primitívneho mozgu je schopnosť prežiť závislá od vyhýbania sa bolesti (nebezpečenstvu) a vyhľadávania pocitu uspokojenia (potrava a bezpečie). Počas traumatizujúcich období nášho života je táto časť mozgu v stave zvýšenej pohotovosti, zintenzívňuje našu ostražitosť a chráni nás pred prípadnými budúcimi ohrozeniami. Tento mechanizmus je taký silný, že dokáže dokonca naštartovať plne rozvinutý posttraumatický stresový syndróm.

Ak mozog bombardujeme cukrom, ktorý nám navodí pocit uspokojenia, na tomto pocite sa staneme ľahko závislí. Pevná vôľa a racionálne myslenie nie sú voči týmto silným, prastarým pudom sebazáchovy rovnocennými partnermi.

Závislosť od jedla a ľudský organizmus (alebo Prestaňte sa obviňovať!)

Až teraz to začína byť zaujímavé. Štúdia z roku 2009 s názvom Is Sugar as Addictive as Cocaine? (Je cukor rovnako návykový ako kokaín? – pozn. prekl.) od Dr. Serge H. Ahmeda uverejnená v časopise Food and Addiction dokazuje, že cukor je osemkrát návykovejší ako kokaín. Keď som si túto informáciu prečítal prvýkrát, nemohol som jej uveriť. Táto dôkladne premyslená štúdia však zistila, že keď si potkany mali vybrať medzi kokaínom podaným do žily a cukrom (vo forme vody osladenej umelým sladidlom), vždy uprednostnili cukor. Dokonca aj potkany závislé od kokaínu prešli na osladenú vodu. Napriek tomu, že im boli priamo do žily podávané stále väčšie a väčšie dávky kokaínu, množstvo spôsobujúce záchvaty nebolo presiahnuté, stále preferovali osladenú vodu.

Len si to predstavte. Potkany uprednostnili niečo ako diétnu kolu namiesto kokaínu do žily. Sila cukrovej sladkosti (v tomto prípade dosiahnutá pomocou umelých sladidiel) je dokonca väčším lákadlom ako heroín, ktorý je oveľa návykovejší ako kokaín. Ďalšie štúdie porovnávajúce kryštálový cukor a kokaín dospeli k rovnakým výsledkom, vrátane štúdie realizovanej na vysokej škole v Connecticute, ktorá ukázala, že mozog potkanov kŕmených keksami Oreo vykazoval oveľa aktívnejšiu činnosť v oblasti centra rozkoše, ako tomu bolo v prípade, keď im boli injekčné podané látky ako kokaín alebo morfium. Áno, táto štúdia bola robená na zvieratách, pričom zvieratá a ľudia sa od seba líšia. Rovnaké výsledky boli preukázané aj v prípade štúdie robenej na ľuďoch.

Ako som vám už ozrejmil, ľudia sú od narodenia nastavení vyhľadávať pôžitok a odmenu. Je to mechanizmus prežitia. Vždy, keď máme na dosah nejaké extra chutné sladké alebo tučné jedlo, sme naprogramovaní konzumovať ho vo veľkom, pričom telo si nadbytočné kalórie uloží vo forme brušného tuku, aby prežilo v ťažkých časoch. Presne tak by sa telo malo správať. Problém je však v tom, že obdobie biedy, na ktoré sa telo pripravilo, zrejme nikdy nepríde. Epidémia diabezity je v skutočnosti len normálna reakcia organizmu na podnety z abnormálneho prostredia, ktorému sme vystavení. To, čo nás ako lovcov a zberačov zachránilo, nás teraz zabíja.

Pravdepodobne sa divíte, prečo v sebe nemáme zabudovaný kontrolný mechanizmus, ktorý by oznámil mozgu, že organizmus prijal dostatok jedla. Pravdupovediac, také niečo máme. Prirodzenou brzdou organizmu spomaľujúcou nástup hladu je hormón produkovaný tukovými bunkami s názvom leptín. Žiaľ, táto brzda nie je u mnohých z nás účinná, pretože bola zmanipulovaná.

Cukor a spracované potraviny poškodzujú organizmus dvoma spôsobmi. Po prvé – telo sa stáva rezistentné na inzulín, čiže ho musí chrliť čoraz viac v snahe udržať prijateľnú hladinu cukru v krvi. Inzulín je významný hormón, ktorý má na starosti ukladanie tukov. Rovnako ale podnecuje organizmus k tomu, aby si ukladalo nebezpečný brušný tuk.

Po druhé – telo sa stáva rezistentným na leptín. To znamená, že odhliadnuc od toho, koľko tohto úžasného hormónu na potlačenie chuti do jedla telo produkuje, mozog si tieto signály nedokáže prečítať. Je „rezistentný“ alebo hluchý voči signálom leptínu. Ale počkajte… bude ešte horšie.

Veľké množstvo inzulínu vyprodukovaného v dôsledku konzumácie cukru a fruktózy (vo forme kukuričného sirupu s vysokým podielom fruktózy a cukrov v inej forme) blokuje signály leptínu vysielané do mozgu. Telo si tak myslí, že hladuje, a to dokonca aj bezprostredne potom, ako ste mu „dopriali“ Big Mac, hranolčeky a veľký pohár sladeného nápoja. Rozmýšľali ste niekedy nad tým, ako je možné, že ste stále hladný, hoci ste si práve dali veľkú porciu jedla? Je za tým prudké zvýšenie hladiny inzulínu a rezistencia na leptín. A práve takto cukor a nezdravé jedlo ovládajú chemické procesy v mozgu a metabolizmus.

Bohužiaľ, tento príbeh ešte stále nekončí. Fruktóza (pochádzajúca väčšinou z kukuričného sirupu s vysokým podielom fruktózy) sa vstrebáva priamo z čreva a prechádza do pečene bez toho, aby prechádzala normálnymi kontrolnými stanovišťami tak, ako glukóza. Inzulín má za úlohu uložiť glukózu do buniek, no fruktóza ide priamo do pečene. To spúšťa lipogenézu, mechanizmus, ktorý mení cukor priamo na tuk. Predstavte si stukovatenú pečeň. Predstavte si pečeň vypasenej husi – nie v tej husi, ale vo vás.

Stukovatená pečeň je vlastne zapálená pečeň a tá je príčinou ešte väčšej rezistencie na inzulín. Bunky sa voči nemu stávajú hluché, ale telo sa zúfalo snaží dostať cukor do buniek. Preto chrlí viac inzulínu, čím vytvára viac brušného tuku a zápalov. A ten má na svedomí väčšinu infarktov, mozgových príhod, mnoho typov rakoviny a dokonca i demenciu. Rezistencia tela na inzulín je v skutočnosti hlavnou príčinou starnutia ako takého.

CENTRUM ROZKOŠE: SILA CUKRU

Nie je kalória ako kalória. Cukor sa líši od ostatných kalórií pochádzajúcich z bielkovín, tukov alebo sacharidov bez obsahu škrobu, napríklad od listovej zeleniny. Ako ste mali možnosť vidieť, je schopný rozhádzať všetky obvyklé regulátory apetítu. V dôsledku toho prijímate stále viac potravy, čo núti metabolizmus premeniť ju na nebezpečný brušný tuk. Nech už sa na to pozeráme akokoľvek, o tom, že cukor je toxín, niet pochýb. Paracelsus, veľký filozof medicíny, povedal: „Jed robí jedom spôsob dávkovania.“ Ľudstvo je predávkované cukrom, veď len priemerný Američan ho denne skonzumuje 22 čajových lyžičiek.

Spomínate si na štúdiu s mliečnymi koktailmi? Cukor aktivuje centrum rozkoše v mozgu, následkom čoho dochádza k vylučovaniu dopamínu, chemickej látky, vďaka ktorej sa cítime fajn. Pôsobí na rovnaké časti mozgu ako kokaín či heroín, no situácia je oveľa vážnejšia. Keď vedci potkanom priamo elektricky stimulovali ich mozgové centrum odmeny, to sa neaktivovalo v takej miere, ako pri podaní sladenej vody. Kokaín rozsvecuje len jednu časť mozgu, zatiaľ čo cukor ho rozžiari ako ohňostroj na Deň nezávislosti!

Štúdie založené na sledovaní ľudského mozgu zistili presne to isté. Konzumácia, či dokonca len pohľad na obrázok, na ktorom je zobrazené nezdravé a spracované jedlo, mozog rozžiari podobne ako heroín. Ľudia často hovoria, že priberú, už len keď sa pozrú na šišku. A v podstate majú tak trochu pravdu, pretože ich telo začne vo veľkom produkovať inzulín reagujúc len na číru predstavu niečoho sladkého.

Keď budete naďalej „užívať“ cukor a spracované potraviny, zníži sa vám počet dopamínových receptorov. Na to, aby ste sa dopracovali k rovnakému pôžitku, musíte skonzumovať čoraz viac jedla obsahujúceho návykovú látku. Táto dynamika sa nazýva „tolerancia“. To vysvetľuje skutočnosť, prečo striedmy alebo príležitostný konzument alkoholických nápojov, medzi ktorých patrím aj ja, cíti značné účinky alkoholu po vypití čo i len jedného drinku, zatiaľ čo častý konzument alebo alkoholik potrebuje na dosiahnutie rovnakého efektu vypiť fľašu vodky.

Keď sa ľudia závislí od jedla snažia s týmto neduhom skoncovať, dostavia sa abstinenčné príznaky, ktoré môžu pretrvávať až 7 dní. Patria medzi ne: nevoľnosť, bolesti hlavy, tras, dezorientácia, únava, nadmerná chuť na jedlo, podráždenosť, problémy so spánkom a nočné mory. (Nerobte si starosti – pri dodržiavaní 10-dňového detoxu sú tieto príznaky oveľa miernejšie a trvajú kratšie.)

Mnohí ľudia nedokážu prekonať závislosť ani za pomoci bypassu žalúdka. Jednému môjmu pacientovi sa podarilo schudnúť vďaka tomuto zákroku 91 kilogramov, ale kilogramy získal späť, keď sa neustále napchával lentilkami. Bypass žalúdka je často neúčinný, pretože nerieši základnú príčinu závislosti od jedla.

Zvláštny prípad kukuričného sirupu s vysokým podielom fruktózy

Dr. Robert Lustig vo svojej knihe Fat Chance (Mizivá šanca na úspech – pozn. prekl.) nazval fruktózu „toxínom,“ pretože sa kvalitatívne líši od ostatných cukrov. Pokiaľ sa fruktóza vyskytuje vo svojej prirodzenej podobe spolu s vlákninou a ďalšími živinami, ako napríklad v ovocí, a pokiaľ nie je konzumovaná v nadmernom množstve, všetko je v poriadku. Ak však fruktóza pochádza z kukurice, je prihodená do novej zmesi „voľnej“ fruktózy tvoriacej 55-75 percentný podiel kukuričného sirupu s vysokým obsahom fruktózy, ktorý je súčasťou sladených nápojov (kryštálový cukor obsahuje 50 % fruktózy a 50 % glukózy), máme tu pohromu v podobe epidémie obezity.

Kukuričný sirup s vysokým podielom fruktózy (HFCS) obsiahnutý vo väčšine sladených nápojov je horší ako bežný cukor. Nič na tom nemení ani propaganda, ktorá je súčasťou niekoľkomiliónovej reklamnej kampane zo strany amerických spracovávateľov kukurice, snažiacich sa premenovať HFCS na prírodný „kukuričný cukor“. Fruktóza na

rozdiel od obyčajného cukru nedáva telu signál na reguláciu apetítu, a preto je návykovejšia. V podstate blokuje hormóny regulujúce chuť na jedlo, najmä leptín, hormón, ktorý mozgu signalizuje, že sme plní. A tak len ďalej jeme a jeme, neustále sa dožadujeme jedla a telo si myslí, že hladuje, hoci sa topíme v kalóriách. HFCS je nositeľom najväčšieho množstva kalórií zastúpených v našej strave. A ako „bonus“ – kukuričný sirup s vysokým podielom fruktózy nezriedka obsahuje aj ortuť, ktorá je vedľajším produktom pri jeho spracovávaní.

Nový výskum realizovaný Dr. Bruceom Amesom, emeritným profesorom biochémie a molekulárnej biológie na Kalifornskej univerzite v Berkeley, ukazuje, že voľná fruktóza v HFCS zapríčiňuje priepustnosť čriev. Malé spoje podobné Legu s názvom „tesné spojenia“ držia bunky črevnej výstelky pokope, načo je potrebná energia. Pri konzumácii potravín alebo nápojov s HFCS je na ich vstrebávanie potrebné väčšie množstvo energie ako pri bežnom cukre, čo spotrebúva energetické zásoby výstelky, čím sa tieto spoje oslabujú. V dôsledku toho prenikajú do krvného obehu cez steny čriev bielkoviny z potravy a bakteriálne toxíny, čo núti imunitný systém mobilizovať sa a spustiť zápal na úrovni celého organizmu. Ten potom vedie k ešte väčšej inzulínovej rezistencii, naberaniu hmotnosti a cukrovke.

Ako ste pochopili, HFCS sa  nespráva ako klasický cukor. Má na telo neblahý účinok a vedie k väčšiemu počtu zápalov, obezite, cukrovke a je viac návykový.

TEKUTÉ KALÓRIE Z CUKRU (ALIAS TEKUTÁ SMRŤ): V ČOM SA LÍŠIA OD BEŽNÉHO CUKRU?

Spomínate si ešte na výskum realizovaný na potkanoch, o ktorom som sa zmieňoval? Odhalil, že cukrová voda (či už osladená kukuričným sirupom s vysokým podielom fruktózy alebo umelými sladidlami) je osemkrát návykovejšia ako kokaín. Sladené nápoje majú v porovnaní s nezdravým jedlom, jedlami rýchleho občerstvenia alebo spracovanými sacharidmi ako chlieb, cestoviny či hranolčeky vlastnosti, vďaka ktorým sa od nich vytvára rýchla závislosť. Zatiaľ čo klasické sladké jedlo alebo jedlo obsahujúce škrob spôsobuje návykovosť a vyvoláva chuť naň, cukor v tekutej podobe dokáže napáchať oveľa väčšie škody.

Je pomerne jednoduché prehliadnuť všetky tie prázdne kalórie nenápadne skryté v sladených nápojoch. Nápoje nás totiž nezasýtia a práve preto ak zarátame do celkovej dennej konzumácie aj nápoje sladené cukrom či umelými sladidlami, zistíme, že celkovo sme prijali viac potravy a kalórií. Dostávame ich do seba bez toho, aby sme si to vôbec uvedomovali, ide o „pasívnu konzumáciu“. Veď sú to koniec-koncov len nápoje. Kalórie však vďaka nim rýchlo pribúdajú a ich celkové množstvo prijaté prostredníctvom nápojov nahradí vo vašom jedálničku aj plnohodnotné jedlo. Navyše, nápoje obsahujúce umelé sladidlá zvyšujú chuť do jedla a nútia nás k jeho väčšej konzumácii v priebehu celého dňa.

Tekutý cukor sa vstrebáva veľmi rýchlo, dvíha hladinu cukru a inzulínu v krvi a fruktóza putuje rovno do pečene, čím spúšťa kaskádu udalostí spôsobujúcich zvyšovanie hmotnosti a chuti na jedlo. Prudké stúpnutie hladiny inzulínu a pokles množstva cukru v krvi telo vníma ako život ohrozujúce nebezpečenstvo, a to nás núti prijímať ďalšie cukry.

Nie sú to len sladené malinovky, na ktoré si treba dávať pozor, ale aj športové nápoje, ľadové čaje a káva, energetické nápoje, ovocné šťavy a stovky ďalších nápojov s pridaným cukrom. Pomarančový džús obsahuje viac cukru ako rovnaké množstvo koly. V dôsledku konzumácie týchto presladených nápojov si vaše chuťové poháriky zvyknú na ich extrémnu sladkosť a ostatné skutočné a nespracované potraviny ako zelenina či ovocie vám budú chutiť mdlo a nezaujímavo.

Až 90 % detskej populácie a 55 % dospelých Američanov si dá raz za deň sladený nápoj. Každý deň sa na svete vypije miliarda plechoviek koly. Vychádzajúc z doterajších relevantných výskumov prišli vedci so zistením, že hlavnou príčinou obezity sú nápoje sladené cukrom. Jedna plechovka sladeného nápoja denne zvyšuje pravdepodobnosť vzniku obezity u detí o 60 % a štúdia sledujúca 90 000 žien zistila, že rovnaké množstvo nápoja denne zvyšuje u nich riziko vzniku cukrovky o 82 %.

Jedna mladá Novozélanďanka, ktorá mala osem detí, si vypestovala veľmi zlý návyk súvisiaci s pitím koly, ktorý ju dokonca pripravil o život. Denne jej zvykla vypiť viac ako 8 litrov, čo je 0,9 kg cukru a 900 mg kofeínu. Výsledky pitvy ukázali, že príčinou smrti boli stukovatená pečeň a poškodenie srdca v dôsledku nadmerného pitia koly. Hoci Americká asociácia výrobcov nápojov (American Beverage Association) by bola najradšej, keby sme si mysleli niečo iné, cukrom sladené nápoje prispievajú k obezite v najväčšej miere.

Ak vezmeme do úvahy, že 15 % celkového denného príjmu kalórií pochádza zo sladených nápojov, tak len v dôsledku ich vyradenia z jedálnička môžeme veľmi jednoduchým spôsobom výrazne zlepšiť náš zdravotný stav. Jeden z mojich pacientov si to uvedomil a po vysadení tekutých kalórií sa mu podarilo zhodiť 34 kilogramov.

PREČO NEPREJSŤ NA UMELÉ SLADIDLÁ?

Light nápoje spôsobujú nadváhu a zapríčiňujú vznik cukrovky druhého typu.

Moment… Light nápoje vedú k nadváhe? Naozaj? Ako je to možné?

Keby bolo chudnutie len o kalóriách, potom by sa konzumácia light nápojov javila ako dobrý nápad. Samozrejme, spoločnosť Coca Cola by bola najradšej, keby sme tejto jej reklamnej kampani, v ktorej sa snaží propagovať boj s obezitou, uverili. (Aj ďalší veľkí výrobcovia light nápojov presadzujú rovnakú propagandu). Pyšne sa chváli skutočnosťou, že vyrába nápoje obsahujúce 180 kalórií, prípadne žiadne kalórie a že predaj sladených nápojov v školách znížili o 90 %.

Je to dobré? Nemám ten pocit. V skutočnosti je pitie koly light pre vaše zdravie pravdepodobne škodlivejšie ako pitie jej obyčajnej verzie. Štúdia uverejnená v časopise American Journal of Clinical Nutrition realizovaná počas 14 rokov a uskutočnená na vzorke 66 118 žien (a odobrená mnohými predchádzajúcimi a nasledujúcimi štúdiami) prišla s niektorými desivými zisteniami, vďaka ktorým by sme sa mali zaprisahať, že už nikdy nesiahneme po light verziách nápojov či iných produktov.

- Light nápoje zvyšujú riziko vzniku cukrovky v oveľa väčšej miere ako nápoje sladené cukrom.

- Ženy, ktoré vypili jeden 360 ml light nápoj týždenne, mali o 33 % vyššie riziko vzniku cukrovky druhého typu a ženy, ktoré vypili jeden 600 ml nápoj týždenne, mali o 65 % zvýšené riziko.

- Ženy, ktoré pili light nápoj, vypili dvakrát viac ako ženy, ktoré pili nápoj sladený cukrom, pretože umelé sladidlá sú návykovejšie ako obyčajný cukor.

- Priemerný konzument light nápojov vypije tri light nápoje denne.

Ak som vás ešte nepresvedčil, spomeniem ešte niekoľko ďalších hrôzu naháňajúcich informácií, ktoré sa spájajú s umelými sladidlami.

- Umelé sladidlá sú sto až tisíckrát sladšie ako klasický cukor a aktivujú naše geneticky podmienené uprednostňovanie sladkého viac než akákoľvek iná látka.

- Oklamú metabolizmus, ktorý si myslí, že cukor je už na ceste. To vyvolá zvýšenú produkciu inzulínu – hormónu napomáhajúcemu ukladať tuk, čo vedie k zvyšovaniu množstva brušného tuku.

- Umelé sladidlá zmätú a spomalia metabolizmus, a tak v priebehu dňa spálite menej kalórií. Budete mať väčší pocit hladu, ešte väčšiu chuť na sladké a sacharidy s obsahom škrobu, ako sú chlieb a cestoviny.

- Štúdie uskutočnené na zvieratách ukázali, že potkany, ktoré prijímali umelé sladidlá, následne skonzumovali viac jedla, spomalil sa im metabolizmus alebo termogenéza a počas dvoch týždňov sa ich tukové zásoby zvýšili o 14 % – a to napriek tomu, že prijali menej kalórií ako potkany, ktoré konzumovali jedlá sladené klasickým cukrom.

Suma sumárum, veci nie sú také jednoduché, ako by sa mohlo zdať. Light nápoje nie sú vhodnou alternatívou nápojov sladených cukrom, pretože zvyšujú chuť na jedlo, vedú k ďalšiemu priberaniu a cukrovke druhého typu. Navyše sú návykové.

AKO Z KOLA VON

Dôkazy svedčiace o fyzickej závislosti sú naozaj ohromujúce. Možno si v duchu hovoríte: „Nie, mňa sa to netýka… ja mám jedlo pod kontrolou. To, že si dám občas niečo sladké alebo keksy ma neohrozuje. Môj život to naozaj až tak neovplyvňuje.“

To sa nazýva popieranie. Závislosť od jedla sa netýka len zopár nadmerne obéznych ľudí. Majú s ňou problém takmer všetci ľudia s nadváhou alebo tí, ktorí zápasia so snahami dostať stravovacie návyky, nadmernú chuť na jedlo a apetít pod kontrolu. Diagnostické kritéria uvedené v DSM-V (psychiatrická príručka), vzťahujúce sa k zneužívaniu určitej látky, presne zodpovedajú charakteru správania sa, ktoré sprevádza závislosť od jedla, vrátane:

1. potreby neustále zvyšovať dávky potraviny na dostavenie sa pocitov uspokojenia (čoraz viac látky na to, aby sme sa cítili spokojní);

2. abstinenčných príznakov pri odopretí si látky;

3. konzumácie väčšieho množstva alebo dlhšie trvajúcej konzumácie (nadmerná a nekontrolovaná konzumácia);

4. neustálej túžby obmedziť príjem určitej potraviny korunovanej neúspechom (pocity viny a zahanbenia);

5. investovania značného množstva času do získania a užitia látky a následného spamätávania sa z jej účinkov;

6. zredukovania, prípadne úplného vypustenia významných spoločenských, pracovných či voľnočasových aktivít;

7. vytrvalého holdovania látkam, napriek uvedomeniu si neustálych psychických a fyzických problémov, ktoré z ich používania vyplývajú.

Existuje nejaký spôsob, ako sa vymaniť spod závislosti od jedla? Nejaká metóda, ako sa dostať spod nadvlády priemyselne spracovaných potravín a cukru, uplatňovanej na našom správaní a pohode?

Áno, existuje. V prípade, že si dokážeme priznať fyzickú závislosť, potom jediným riešením, ako prerušiť tento cyklus, je práve detox. Skúste požiadať osobu závislú od heroínu alebo kokaínu, aby obmedzila ich užívanie. Také niečo nie je jednoducho možné. Želám si, aby to tak nefungovalo, ale ja sám som len poslom správ problematiky týkajúcej sa závislosti od jedla. A to je aj dôvod, prečo som sa rozhodol napísať túto knihu. Aby som ľuďom ponúkol účinné postupy, pomocou ktorých sa im podarí bezbolestne očistiť svoje telo od cukru a priemyselne spracovaných potravín a následne svoj organizmus resetovať, znovu ho naštartovať a prinavrátiť mu zdravie.

Table of Contents

Pozvanie

Úvod

Ste chorý? Test toxicity

Prečo detox?

Ako používať túto knihu

Dodatočné zdroje informácií a podpora

Opatrnosť nadovšetko: Možno by bolo vhodné poradiť sa so svojím lekárom

I. ČASŤ VEĽKÝ PROBLÉM S NÁZVOM OBEZITA

1. kapitola

Prečo prehrávame v boji s obezitou?

Prečo zlyhávame?

Dôkaz spočíva v mliečnych koktailoch

Ste závislí od jedla?

Ako sme sa dopracovali až sem?

Veľké potravinové koncerny: Drogoví díleri

Propaganda volajúca po osobnej zodpovednosti

Mechanizmus fungovania závislosti od jedla

Centrum rozkoše: Sila cukru

Tekuté kalórie z cukru (alias tekutá smrť): V čom sa líšia od bežného cukru?

Prečo neprejsť na umelé sladidlá?

Ako z kola von

Ako sa dopracovať k nezávislosti od jedla

Riešenie: 10-dňový detox

Ako funguje detox

Dva kroky k úspešnému detoxu

Začíname

Každodenné činnosti

Desiaty deň: Združovanie sa

Po detoxe

Upevňovanie zdravia je tímová záležitosť

Rozpis jedál

Recepty